CELEX: 52021DC0754
Language: ro
Date: 2021-11-25
Title: Propunere de RECOMANDARE A CONSILIULUI de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții

COMISIA EUROPEANĂ
            Bruxelles, 25.11.2021
            COM(2021) 754 final
            2021/0397(NLE)
            
            Propunere de
            RECOMANDARE A CONSILIULUI
            de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               De la ultima modificare a Recomandării (UE) 2020/912, pe care Consiliul a adoptat-o la 20 mai 2021
                  1
               , Parlamentul și Consiliul au adoptat Regulamentul (UE) 2021/953 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) pentru a facilita libera circulație pe durata pandemiei de COVID-19 și Regulamentul (UE) 2021/954 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) referitor la resortisanții țărilor terțe aflați în situație de ședere legală sau care au reședință legală pe teritoriul statelor membre, pe durata pandemiei de COVID-19. 
            
            
               
                  Având în vedere că vaccinarea a jucat un rol major în reluarea călătoriilor către UE, Comisia propune modificarea Recomandării (UE) 2020/912 pentru a stabili o legătură clară între recomandare și certificatul digital al UE privind COVID, astfel încât să ajute autoritățile statelor membre să verifice autenticitatea, valabilitatea și integritatea certificatelor eliberate de țări terțe. 
               
               
                  De asemenea, la 22 octombrie 2021, Consiliul European a solicitat continuarea coordonării pentru a facilita călătoriile către UE. Prin urmare, se propune majorarea pragului „ratei de notificare cumulată a cazurilor de COVID-19 pe o perioadă de 14 zile” de la 75 la 100 (rata medie în UE/SEE la 14 noiembrie 2021 era de 473,8 la 100 000 de locuitori), majorând totodată rata de testare săptămânală la 100 000 de locuitori de la 300 la 600 de locuitori, pentru a se ține seama de creșterea generală a capacităților de testare (rata medie săptămânală în UE/SEE la 14 noiembrie 2021 era de peste 5 000 de teste la 100 000 de locuitori).
               
               
                  Luând în considerare orientările ECDC privind administrarea dozelor de rapel după ce au trecut 6 luni de la finalizarea seriei de vaccinare primară și prevăzând totodată o perioadă suplimentară de 3 luni pentru a se asigura posibilitatea de a adapta campaniile naționale de vaccinare și faptul că cetățenii pot avea acces la administrarea dozelor de rapel, se propune o perioadă standard de acceptare de 9 luni de la finalizarea seriei de vaccinare primară. Pentru a se asigura o abordare coordonată, statele membre nu ar trebui să accepte certificatele de vaccinare eliberate după finalizarea seriei de vaccinare primară dacă au trecut mai mult de 9 luni de la administrarea dozei indicate în aceste certificate. 
               
               
                  În fine, chiar dacă rata de vaccinare continuă să crească la nivel mondial și mai multe țări terțe își redeschid treptat frontierele pentru călătorii internaționali cu schema de vaccinare completă, posibilitate pe care UE a oferit-o începând cu 20 mai 2021, Comisia consideră că este prematur să se efectueze o trecere integrală și imediată de la actuala abordare hibridă, care este bazată pe țară/pe persoană, la o abordare bazată exclusiv pe persoană, deoarece o astfel de trecere i-ar penaliza pe călătorii din țări terțe cu o rată de vaccinare scăzută. Prin urmare, anexa I (Țările terțe, regiunile administrative speciale și alte entități și autorități teritoriale ai căror rezidenți nu ar trebui să fie afectați de restricția temporară de la frontierele externe asupra călătoriilor neesențiale către UE) și dispozițiile relevante ar trebui să se elimine doar începând cu data de 1 mai 2022. Această eliminare va permite simplificarea conținutului recomandării și va reduce sarcina administrativă legată de punerea sa în aplicare. 
               
            
            
               •Coerența cu dispozițiile existente în domeniul de politică vizat
            
            
               
                  Prezenta propunere de recomandare este menită să asigure punerea în aplicare a dispozițiilor existente în domeniul de politică vizat, și anume efectuarea de controale asupra persoanelor și monitorizarea eficace a trecerii frontierelor externe. 
               
            
            
               •Coerența cu alte politici ale Uniunii
            
            
               Prezenta recomandare este în concordanță cu alte politici ale Uniunii, inclusiv cu cele privind relațiile externe și sănătatea publică. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Tratatul privind funcționarea Uniunii Europene (TFUE), în special articolul 77 alineatul (2) literele (b) și (e) și articolul 292 prima și a doua teză. 
               
            
            
               •Subsidiaritatea (în cazul competențelor neexclusive) 
            
            
               Asigurarea bunei funcționări a spațiului fără controale la frontierele interne dintre statele membre constituie un efort comun și o responsabilitate partajată care necesită o abordare coerentă și coordonată, inclusiv, în special, în ceea ce privește restricțiile aplicabile călătoriilor neesențiale către UE. Obiectivul de a asigura o abordare coordonată nu poate fi realizat în mod satisfăcător numai prin acțiunea individuală a statelor membre, acesta putând fi realizat mai bine la nivelul Uniunii.
            
            
               •Proporționalitatea
            
            
               
                  Prezenta propunere ține seama de evoluția situației epidemiologice și de toate dovezile relevante disponibile. Propunerile de modificare a Recomandării 2020/912 a Consiliului vor reduce sarcina administrativă prin relaxarea restricțiilor de călătorie existente și, în cele din urmă, vor elimina abordarea bazată pe țară reflectată în anexa I la recomandare. Prin urmare, propunerea este adecvată pentru atingerea obiectivului urmărit și nu depășește ceea ce este necesar și proporțional. 
               
            
         
         
            
               •Alegerea instrumentului
            
            
               
                  Prezenta propunere are ca obiectiv modificarea Recomandării 2020/912 a Consiliului. Pentru atingerea acestui obiectiv este necesar să se adopte o altă recomandare a Consiliului.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  Nu se aplică.
               
            
            
               •Consultările cu părțile interesate
            
            
               
                  Prezenta propunere ia în considerare discuțiile care au avut loc cu statele membre de la punerea în aplicare a primelor restricții temporare privind călătoriile neesențiale. Nu s-a efectuat o evaluare a impactului, însă propunerea ia în considerare evoluția situației epidemiologice și toate dovezile relevante disponibile. 
               
            
            
               •Obținerea și utilizarea expertizei
            
            
               
                  Prezenta propunere se bazează pe expertiza științifică tot mai vastă privind virusul SARS­CoV-2, modul său de răspândire, variațiile sale în tulpini mai contagioase și mai periculoase (variante ale SARS-CoV-2 de interes epidemiologic și variante ale SARS-CoV-2 care determină îngrijorare), precum și eficacitatea vaccinării și a intervenției nefarmaceutice în limitarea răspândirii acestui virus. Dovezile științifice utilizate sunt în principal cele furnizate de Centrul European de Prevenire și Control al Bolilor (ECDC) și de Organizația Mondială a Sănătății (OMS).
               
            
            
               4.IMPLICAȚII BUGETARE
            
            
               
                  Nu există implicații bugetare.
               
            
            
               2021/0397 (NLE)
            
            
               Propunere de
            
            
               RECOMANDARE A CONSILIULUI
            
            
               de modificare a Recomandării (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 77 alineatul (2) literele (b) și (e) și articolul 292 prima și a doua teză,
            
            
               având în vedere propunerea Comisiei Europene,
            
            
               întrucât:
            
            
               (1)La 30 iunie 2020, Consiliul a adoptat Recomandarea (UE) 2020/912 privind restricția temporară asupra călătoriilor neesențiale către UE și posibila eliminare a acestei restricții
                  2
               . 
            
         
         
            
               (2)La 2 februarie 2021, Consiliul a modificat Recomandarea (UE) 2020/912 privind restricția temporară asupra călătoriilor neesențiale către UE și posibila eliminare a acestei restricții
                  3
               , în scopul actualizării criteriilor utilizate pentru a evalua dacă aceste călătorii neesențiale din țări terțe sunt sigure și ar trebui să fie permise.
            
            
               (3)Aceeași modificare a introdus mecanisme de limitare a răspândirii în UE a variantelor SARS-COV-2 care determină îngrijorare
                  4
               .
            
            
               (4)La 20 mai 2021, Consiliul a modificat Recomandarea (UE) 2020/912
                  5
                pentru a ține seama de desfășurarea și de efectele pozitive ale campaniilor de vaccinare în ceea ce privește limitarea răspândirii virusului, precum și pentru a limita și mai mult importarea și răspândirea în UE a variantelor SARS-CoV-2 care determină îngrijorare sau a variantelor SARS-CoV-2 de interes epidemiologic.
            
            
               (5)La 14 iunie 2021, Parlamentul și Consiliul au adoptat Regulamentele (UE) 2021/953
                  6
                și (UE) 2021/954
                  7
                privind certificatul digital al UE privind COVID. Certificatul digital al UE privind COVID s-a dovedit a fi un instrument fundamental care a contribuit la reluarea călătoriilor în interiorul UE.
            
            
               (6)De la adoptarea Regulamentului (UE) 2021/953, Comisia a adoptat mai multe acte de punere în aplicare care stabilesc faptul că certificate privind COVID-19 eliberate de țări terțe sunt considerate echivalente cu certificatele eliberate de statele membre în conformitate cu regulamentul menționat. Prin urmare, certificatele de vaccinare, vindecare și testare care fac obiectul unor astfel de acte de punere în aplicare pot fi autentificate în condiții de siguranță și fiabilitate. În consecință, certificatul digital al UE privind COVID, în special deciziile de punere în aplicare adoptate pe această bază, au facilitat, de asemenea, reluarea în condiții de siguranță a călătoriilor din țări terțe către UE
                  8
               .
            
            
               (7)Având în vedere evoluția pandemiei, precum și creșterea ratei de vaccinare și eliminarea treptată a restricțiilor privind călătoriile la nivel mondial, abordarea actuală prevăzută în Recomandarea (UE) 2020/912 ar trebui să fie actualizată pentru a ține seama de instituirea certificatului digital al UE privind COVID.
            
            
               (8)În lumina evoluției situației epidemiologice, Consiliul European a solicitat, în concluziile sale din 22 octombrie 2021, continuarea coordonării pentru a facilita libera circulație în cadrul UE și călătoriile către aceasta, precum și o revizuire a celor două recomandări, inclusiv a Recomandării (UE) 2020/912 a Consiliului.
            
            
               (9)Perioada standard de acceptare a certificatelor de vaccinare eliberate după finalizarea seriei de vaccinare primară ar trebui să fie de 9 luni. Stabilirea unei astfel de perioade ține seama de orientările ECDC privind administrarea dozelor de rapel după ce au trecut 6 luni de la finalizarea seriei de vaccinare primară și se prevede o perioadă suplimentară de 3 luni care să asigure posibilitatea de adaptare a campaniilor naționale de vaccinare și accesul cetățenilor la administrarea dozelor de rapel. Pentru a se asigura o abordare coordonată, statele membre nu ar trebui să accepte certificatele de vaccinare eliberate după finalizarea seriei de vaccinare primară dacă au trecut mai mult de 9 luni de la administrarea dozei indicate în aceste certificate. 
            
            
               (10)Pentru a facilita și mai mult călătoriile în condiții de siguranță către UE, pragul pentru rata de notificare cumulată a cazurilor de COVID-19 pe o perioadă de 14 zile la 100 000 de locuitori ar trebui să fie majorat de la 75 la 100 de locuitori. În același timp și pentru a ține seama de capacitățile sporite de testare la aproape doi ani de la apariția primului caz de COVID-19, rata minimă de testare săptămânală necesară ar trebui, de asemenea, să crească de la 300 la 600 de teste la 100 000 de locuitori. Acest lucru ar trebui să sporească și mai mult fiabilitatea datelor utilizate pentru a determina în ce măsură călătoriile neesențiale ar trebui să fie posibile dintr-o anumită țară terță. 
            
            
               (11)Pentru a facilita călătoriile neesențiale către Uniune și pentru a spori previzibilitatea pentru călătorii din țările terțe, statele membre ar trebui să accepte nu numai vaccinurile împotriva COVID-19 cărora li s-a acordat o autorizație de introducere pe piață în temeiul Regulamentului (CE) nr. 726/2004 al Parlamentului European și al Consiliului
                  9
               , ci și vaccinurile împotriva COVID-19 în cazul cărora s-a finalizat procedura de înscriere pe lista Organizației Mondiale a Sănătății (OMS) privind utilizările de urgență.
            
            
               (12)În plus, ca alternativă la vaccinare, statele membre ar trebui să permită călătoriile neesențiale efectuate de persoane care s-au vindecat de COVID-19 în ultimele 180 de zile anterioare călătoriei către UE și care dețin un certificat digital al UE privind COVID sau un certificat care a fost recunoscut ca fiind echivalent cu certificatul digital al UE privind COVID. 
            
            
               (13)În același timp, pentru a reduce și mai mult riscul de transmitere a virusului SARS­CoV-2, statele membre ar trebui să solicite, de asemenea, o dovadă valabilă a unui test negativ RT-PCR înainte de plecare atunci când (i) călătorului i s-a administrat un vaccin împotriva COVID-19 în cazul căruia s-a finalizat procedura de înscriere pe lista OMS privind utilizările de urgență, dar care nu figurează pe lista vaccinurilor autorizate în UE în temeiul Regulamentului (CE) nr. 726/2004, sau atunci când (ii) călătorul s-a vindecat de COVID-19 în ultimele 180 de zile anterioare călătoriei către UE. 
            
            
               (14)Copiilor care au împlinit deja 6 ani dar nu au împlinit încă 18 ani ar trebui să li se permită să efectueze călătorii cu condiția să fi avut un rezultat negativ la un test RT­PCR efectuat înainte de plecare. În aceste cazuri, statele membre ar putea să solicite efectuarea unor teste suplimentare după sosire, intrarea în carantină sau autoizolarea. 
            
            
               (15)Având în vedere creșterea ratei de vaccinare la nivel mondial, se consideră oportun să se treacă treptat de la actuala abordare hibridă, care este bazată pe țară/persoană, la o abordare bazată exclusiv pe persoană și, prin urmare, să se elimine anexa I și să se elimine restricțiile privind călătoriile exclusiv în funcție de situația călătorilor din punctul de vedere al vaccinării sau de necesitatea esențială ca respectivele persoane să efectueze călătoria. Cu toate acestea, în prezent există în continuare țări terțe cu un acces limitat la vaccinuri sau cu o rată scăzută de vaccinare. Prin urmare, pentru a acorda timp țărilor terțe să își majoreze ratele de vaccinare și pe baza unei evaluări generale prealabile a situației în materie de vaccinare din țări terțe, pe baza datelor furnizate, printre altele, de delegațiile UE, ar trebui ca de la 1 martie 2022 să se elimine anexa I la Recomandarea (UE) 2020/912 și dispozițiile relevante. Eliminarea anexei I ar trebui să simplifice Recomandarea (UE) 2020/912 și să reducă sarcina administrativă legată de punerea sa în aplicare. 
            
            
               (16)În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul privind Uniunea Europeană și la TFUE, Danemarca nu participă la adoptarea prezentei recomandări, nu are obligații în temeiul acesteia și nu face obiectul aplicării sale. Dat fiind faptul că prezenta recomandare constituie o dezvoltare a acquis-ului Schengen, Danemarca ar trebui, în conformitate cu articolul 4 din protocolul menționat, să hotărască în termen de șase luni de la data la care Consiliul decide cu privire la prezenta recomandare dacă o va pune în aplicare sau nu.
            
            
               (17)Prezenta recomandare constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului
                  10
               ; prin urmare, Irlanda nu participă la adoptarea prezentei recomandări, nu are obligații în temeiul acesteia și nu face obiectul aplicării sale.
            
            
               (18)În ceea ce privește Islanda și Norvegia, prezenta recomandare constituie o dezvoltare a dispozițiilor acquis-ului Schengen în sensul Acordului încheiat de Consiliul Uniunii Europene și Republica Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen
                  11
               , care intră sub incidența domeniului menționat la articolul 1 punctul A din Decizia 1999/437/CE a Consiliului
                  12
               .
            
            
               (19)În ceea ce privește Elveția, prezenta recomandare constituie o dezvoltare a dispozițiilor acquis-ului Schengen în sensul Acordului dintre Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen, care intră sub incidența domeniului menționat la articolul 1 punctul A din Decizia 1999/437/CE
                  13
               , coroborat cu articolul 3 din Decizia 2008/146/CE a Consiliului
                  14
               .
            
            
               (20)În ceea ce privește Liechtensteinul, prezenta recomandare constituie o dezvoltare a dispozițiilor acquis-ului Schengen în sensul Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, care intră sub incidența domeniului menționat la articolul 1 punctul A din Decizia 1999/437/CE
                  15
               , coroborat cu articolul 3 din Decizia 2011/350/UE a Consiliului
                  16
               .
            
            
               (21)Statutul juridic al prezentei recomandări, astfel cum se menționează în considerentele 15-19, nu aduce atingere necesității ca toate statele membre, în interesul bunei funcționări a spațiului Schengen, să decidă cu privire la eliminarea restricției asupra călătoriilor neesențiale către Uniune într-un mod coordonat,
            
         
         
            
               ADOPTĂ PREZENTA RECOMANDARE:
            
            
               Recomandarea (UE) 2020/912 se modifică după cum urmează:
            
            
               (1)De la 10 ianuarie 2022, la punctul 2 al doilea paragraf, cifra „75” se înlocuiește cu „100”, iar cifra „300” se înlocuiește cu „600”.
            
            
               (2)De la 10 ianuarie 2022, la punctul 6a, primul, al doilea și al treilea paragraf se înlocuiesc cu următorul text:
            
            
               „Fără a aduce atingere punctului 6 literele (a) și (b), în cazul în care statele membre acceptă o dovadă a vaccinării în scopul de a aplica o derogare de la restricțiile de călătorie impuse pentru a limita răspândirea COVID-19, statele membre ar trebui, în principiu, să elimine restricția temporară aplicabilă călătoriilor neesențiale către UE în ceea ce privește călătorii cărora, cu cel puțin 14 zile înainte de intrarea în zona UE+, li s-a administrat ultima doză recomandată dintr-un vaccin împotriva COVID-19 care a fost autorizat în UE în temeiul Regulamentului (CE) nr. 726/2004*, cu condiția să fi trecut mai puțin de 9 luni de la administrarea dozei indicate în certificatul de vaccinare pentru finalizarea seriei de vaccinare primară sau ca respectivilor călători să li se fi administrat o doză suplimentară după finalizarea seriei de vaccinare primară.
            
            
               Statele membre ar trebui, de asemenea, să elimine restricția temporară aplicabilă călătoriilor neesențiale către UE și în ceea ce privește călătorii cărora, cu cel puțin 14 zile înainte de intrarea în zona UE+, li s-a administrat ultima doză recomandată dintr-un vaccin împotriva COVID-19 în cazul căruia s-a finalizat procedura de înscriere pe lista OMS privind utilizările de urgență, cu condiția să fi trecut mai puțin de 9 luni de la administrarea dozei indicate în certificatul de vaccinare pentru finalizarea seriei de vaccinare primară sau ca respectivilor călători să li se fi administrat o doză suplimentară după finalizarea seriei de vaccinare primară.
            
            
               Statele membre ar trebui, de asemenea, să elimine restricția temporară aplicabilă călătoriilor neesențiale către UE în ceea ce privește călătorii care s-au vindecat de COVID-19 în ultimele 180 de zile anterioare călătoriei către UE.
            
            
               În acest scop, călătorii care doresc să efectueze o călătorie neesențială către un stat membru ar trebui să dețină:
            
            
               a) fie o dovadă valabilă a vaccinării împotriva COVID-19, eliberată pe baza administrării unui vaccin împotriva COVID-19 autorizat în UE în temeiul Regulamentului (CE) nr. 726/2004,
            
            
               b) fie o dovadă valabilă a vaccinării împotriva COVID-19, eliberată pe baza administrării de vaccinuri împotriva COVID-19 în cazul cărora s-a finalizat procedura de înscriere pe lista OMS privind utilizările de urgență, dar care nu figurează pe lista vaccinurilor autorizate în UE în temeiul Regulamentului (CE) nr. 726/2004, 
            
            
               c) fie o dovadă valabilă a vindecării. 
            
            
               Pentru călătorii care intră sub incidența literelor (b) și (c) de mai sus, statul membru ar trebui să solicite, de asemenea, o dovadă valabilă a unui test negativ RT-PCR, efectuat cu cel mult 72 de ore înainte de plecare. 
            
            
               Pe lângă certificatele digitale ale UE privind COVID, statele membre ar trebui să accepte dovezile vaccinării împotriva COVID-19 sau ale vindecării de COVID-19 dacă acestea corespund unor certificate care au fost recunoscute ca fiind echivalente cu cele eliberate în conformitate cu Regulamentul (UE) 2021/953 al Parlamentului European și al Consiliului** într-un act de punere în aplicare adoptat de Comisie în temeiul articolului 8 din regulamentul menționat. 
            
            
               În cazul în care nu a fost adoptat un astfel de act privind certificatele eliberate de o țară terță, statele membre ar putea accepta, în conformitate cu legislația națională, o dovadă a testării și a vaccinării eliberată de țara terță, ținând seama de necesitatea de a putea verifica autenticitatea, valabilitatea și integritatea certificatului și dacă acesta conține toate datele relevante, astfel cum se prevede în Regulamentul (UE) 2021/953.
            
            
               Copiilor care au împlinit deja 6 ani dar nu au împlinit încă 18 ani ar trebui să li se permită să efectueze călătorii neesențiale către un stat membru dacă dețin o dovadă valabilă a unui test negativ RT-PCR, efectuat cu cel mult 72 de ore înainte de plecare. În aceste cazuri, statele membre ar putea să solicite efectuarea unor teste suplimentare după sosire, precum și intrarea în carantină sau autoizolarea.”
            
            
               ____________
            
            
               * Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (JO L 136, 30.4.2004, p. 1).
            
            
               ** Regulamentul (UE) 2021/953 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) pentru a facilita libera circulație pe durata pandemiei de COVID-19 (JO L 211, 15.6.2021, p. 1).
            
            
               (3)De la 1 martie 2022: 
            
            
               (a) punctul 1 se înlocuiește cu următorul text: 
            
         
         
            
               „1. Restricțiile temporare aplicabile călătoriilor neesențiale către UE ar trebui eliminate în ceea ce privește rezidenții din țări terțe în conformitate cu normele stabilite în prezenta recomandare.”;
            
            
            
               (b) punctele 2-5, punctul 9 și anexa I se elimină.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Recomandarea (UE) 2021/816 a Consiliului din 20 mai 2021 de modificare a Recomandării (UE) 2020/912 privind restricția temporară asupra călătoriilor neesențiale către UE și posibila eliminare a acestei restricții (JO L 182, 21.5.2021, p. 1).
               
               
                  
                     (2)
                  
                        Recomandarea (UE) 2020/912 a Consiliului din 30 iunie 2020 privind restricția temporară asupra călătoriilor neesențiale către UE și posibila eliminare a acestei restricții, (JO LI 208, 1.7.2020, p. 1).
               
               
                  
                     (3)
                  
                        Recomandarea (UE) 2021/132 a Consiliului din 2 februarie 2021 de modificare a Recomandării (UE) 2020/912 privind restricția temporară asupra călătoriilor neesențiale către UE și posibila eliminare a acestei restricții (JO L 41, 4.2.2021, p. 1).
               
               
                  
                     (4)
                  
                        „Zona UE+” cuprinde toate statele membre ale spațiului Schengen (inclusiv Bulgaria, Croația, Cipru și România), precum și cele patru țări asociate spațiului Schengen. Include, de asemenea, Irlanda, în cazul în care aceasta decide să se alinieze la măsurile respective. 
               
               
                  
                     (5)
                  
                        Recomandarea (UE) 2021/816 a Consiliului din 20 mai 2021 de modificare a Recomandării (UE) 2020/912 privind restricția temporară asupra călătoriilor neesențiale către UE și posibila eliminare a acestei restricții (JO L 182, 21.5.2021, p. 1).
               
               
                  
                     (6)
                  
                        Regulamentul (UE) 2021/953 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) pentru a facilita libera circulație pe durata pandemiei de COVID-19.
               
               
                  
                     (7)
                  
                        Regulamentul (UE) 2021/954 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) referitor la resortisanții țărilor terțe aflați în situație de ședere legală sau care au reședință legală pe teritoriul statelor membre, pe durata pandemiei de COVID-19.
               
               
                  
                     (8)
                  
                        Lista actualizată a deciziilor de echivalență este publicată pe următoarea pagină web:
                        https://ec.europa.eu/info/publications/commission-implementing-decisions-eu-equivalence-covid-19-certificates-issued-non-eu-countries_en 
               
               
                  
                     (9)
                  
                        Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor la nivelul Uniunii privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (JO L 136, 30.4.2004, p. 1).
               
               
                  
                     (10)
                  
                        Decizia 2002/192/CE din 28 februarie 2002 a Consiliului privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).
               
               
                  
                     (11)
                  
                        JO L 176, 10.7.1999, p. 36.
               
               
                  
                     (12)
                  
                        Decizia 1999/437/CE a Consiliului din 17 mai 1999 privind anumite modalități de aplicare a Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (JO L 176, 10.7.1999).
               
               
                  
                     (13)
                  
                        JO L 53, 27.2.2008, p. 52.
               
               
                  
                     (14)
                  
                        Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).
               
               
                  
                     (15)
                  
                        JO L 160, 18.6.2011, p. 21.
               
               
                  
                     (16)
                  
                        Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor (JO L 160, 18.6.2011, p. 19).